Illum il-Kummissjoni Ewropea ppubblikat ir-rapport annwali tagħha dwar Erasmus+, li juri li aktar nies minn qatt qabel qed jipparteċipaw, filwaqt li l-għadd ta' proġetti appoġġati mill-programm kompla jikber. Fl-istess ħin, il-programm qed isir aktar inklużiv u aktar internazzjonali. Fl-2017, l-UE investiet ammont rekord ta' EUR 2.6 biljun fil-programm, li jirrappreżenta żieda ta' 13 % meta mqabbel mal-2016. Dan għamilha possibbli li jiġu pprovduti aktar opportunitajiet għaż-żgħażagħ minn qatt qabel. Iċ-ċifri juru li Erasmus+ għadu fit-triq it-tajba biex jilħaq il-mira tiegħu li jappoġġa 3.7 % taż-żgħażagħ fl-UE bejn l-2014 u l-2020. Ir-rapport jenfasizza wkoll li l-programm qed isir aktar miftuħ għal persuni minn sfondi żvantaġġati, kif ukoll għal organizzazzjonijiet żgħar. L-appoġġ għall-programm qatt ma kien b'saħħtu daqs kemm hu llum. Matul kampanja ta' suċċess li saret fl-2017 bħala ċelebrazzjoni tal-għeluq tal-ewwel 30 sena tal-programm Erasmus, aktar minn 750,000 persuna ħadu sehem f'1,900 avveniment f'44 pajjiż differenti. Dan enfasizza r-rwol ta' Erasmus+ u tal-predeċessuri tiegħu, li l-ħidma tagħhom tippermetti liż-żgħażagħ jiżviluppaw il-kompetenzi tagħhom u jesperjenzaw x'jiġifieri tkun Ewropew. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, stqarr: “Hekk kif iċċelebrajna tliet deċennji ta' Erasmus, l-2017 saret sena li fiha l-programm rega' wessa l-orizzonti ta' min ħa sehem fih, kattar l-iskambji kulturali u ħoloq opportunitajiet ġodda fl-oqsma tal-edukazzjoni, tat-taħriġ, taż-żgħażagħ u tal-isport. Iċ-ċifri li ġew ippubblikati llum jikkonfermaw ir-rwol ewlieni li għandu l-programm Erasmus+ fil-bini ta' Ewropa iktar b'saħħitha, iktar inklużiva u iktar reżiljenti. Irridu nkomplu bi programm saħansitra akbar u aħjar bħala parti mill-baġit fit-tul il-ġdid tal-UE biex niżguraw li ninvestu aktar f'Ewropej żgħażagħ minn firxa usa' ta' sfondi.” Fl-2017, Erasmus+ ipprovda appoġġ għal ammont rekord ta' kważi 800,000 persuna biex jistudjaw, jitħarrġu jew jagħmlu volontarjat barra minn pajjiżhom. Meta mqabbel mal-2016, din kienet żieda ta' 10 %. Il-programm iffinanzja wkoll kooperazzjoni bejn l-istituzzjonijiet tal-edukazzjoni, l-organizzazzjonijiet taż-żgħażagħ u n-negozji. B'kollox, 84,700 organizzazzjoni ħadu sehem fi 22,400 proġett. Il-programm ippermetta lil aktar minn 400,000 student, apprendist u persunal fl-edukazzjoni għolja jqattgħu perjodu biex jitgħallmu, iħarrġu jew jgħallmu barra minn pajjiżhom matul is-sena akkademika 2016/2017, filwaqt li madwar 34,000 student u persunal irċevew għotjiet biex jivvjaġġaw lejn u minn pajjiżi sħab mid-dinja kollha. Franza, il-Ġermanja u Spanja kienu t-tliet pajjiżi li l-aktar li bagħtu parteċipanti, filwaqt li Spanja, il-Ġermanja u r-Renju Unit kienu l-aktar tliet destinazzjonijiet popolari fost l-istudenti. Ir-rapport annwali jenfasizza għal darb'oħra li Erasmus+ mhuwiex biss programm għall-istudenti u l-persunal tal-universitajiet. Studenti u persunal tat-taħriġ vokazzjonali (160,000), żgħażagħ u ħaddiema żgħażagħ (158,000) u persunal tal-edukazzjoni għall-adulti (6,400) komplew jibbenefikaw mill-programm. Barra minn hekk, il-proġetti ta' kooperazzjoni kienu ta' benefiċċju wkoll għall-għalliema u l-persunal tal-iskejjel (47,000) u għall-istudenti tagħhom (110,000). Appart l-Ġimgħa Ewropea tal-Isport li ssir kull sena, il-programm iffinanzja wkoll 162 proġett marbut mal-isport, bl-involviment ta' 930 organizzazzjoni, inkluż għaxar avvenimenti sportivi mingħajr skop ta' qligħ. Erasmus+ qed isir ukoll dejjem iktar aċċessibbli għal dawk li x'aktarx kapaċi jieħdu l-aktar benefiċċji minnu, billi joffri iktar opportunitajiet u jagħti għotjiet ta' finanzjament addizzjonali lil parteċipanti minn sfondi soċjoekonomiċi żvantaġġati. Fl-2017, kważi 21,000 student u membru tal-persunal żvantaġġati ħadu sehem f'attivitajiet ta' mobbiltà ta' Erasmus+ fl-edukazzjoni għolja. B'dan, it-total tal-parteċipanti żvantaġġati fl-edukazzjoni għolja żdied għal aktar minn 67,500 mill-2014, inkluż kważi 2,000 parteċipant bi bżonnijiet speċjali. Il-programm evolva wkoll fl-2017 sabiex jintegra l-prijoritajiet strateġiċi tal-UE għall-ħiliet diġitali fl-oqsma tal-edukazzjoni, it-taħriġ u ż-żgħażagħ, inkluż permezz ta' kurrikulu u metodoloġiji ta' tagħlim innovattivi. Pereżempju, l-applikazzjoni mobbli l-ġdida ta' Erasmus+ tniżżlet u ġiet installata aktar minn 55,000 darba minn meta tnediet f'nofs l-2017; u aktar minn 380,000 persuna bbenefikaw minn taħriġ tal-lingwi online mill-2014, fosthom kważi 5,500 refuġjat li waslu dan l-aħħar. Sfond Erasmus+ u l-predeċessuri tiegħu huma fost l-aktar programmi tal-UE ta' suċċess. Mill-1987 'l hawn, il-programmi offrew opportunitajiet, b'mod partikolari liż-żgħażagħ, bl-għan li dawn jiksbu esperjenzi ġodda billi jsiefru. Il-programm Erasmus+ attwali għall-perjodu mill-2014 sal-2020 għandu baġit ta' EUR 14.7 biljun u se jipprovdi opportunitajiet lil 3.7 % taż-żgħażagħ fl-UE biex jistudjaw, jitħarrġu, jiksbu esperjenza ta' xogħol u jagħmlu volontarjat barra minn pajjiżhom. L-ambitu ġeografiku tal-programm kiber minn 11-il pajjiż fl-1987 għat-33 tal-lum (it-28 Stat Membru kollha tal-UE, kif ukoll it-Turkija, l-Eks-Repubblika Jugoslava tal-Maċedonja, in-Norveġja, l-Iżlanda u l-Liechtenstein). Il-programm huwa miftuħ ukoll għal pajjiżi sħab mid-dinja kollha. F'Novembru 2017, il-mexxejja tal-UE qablu li jżidu l-mobbiltà u l-iskambji, inkluż permezz ta' programm Erasmus+ li jkun sostanzjalment imsaħħaħ, u aktar inklużiv u estiż għall-kategoriji kollha ta' studenti. F'Mejju 2018, il-Kummissjoni ppreżentat il-proposta tagħha għal programm Erasmus ġdid u ambizzjuż, bil-ħsieb li fil-baġit tal-UE fuq terminu twil li jmiss għall-perjodu mill-2021 sal-2027 tirdoppja l-baġit għal EUR 30 biljun. L-għan hu li l-għadd ta' parteċipanti jiġi ttriplat biex jilħaq 12-il miljun, u li l-programm isir mhux biss aktar inklużiv u aċċessibbli għal persuni minn firxa wiesgħa ta' sfondi, iżda wkoll aktar internazzjonali. Il-programm se jsostni wkoll il-ħidma lejn it-twaqqif ta' Żona Ewropea tal-Edukazzjoni sal-2025, li hija prijorità politika għall-UE biex jiġi żgurat li t-tagħlim, l-istudju u r-riċerka ma jiġux imxekkla minħabba l-fruntieri. Għal aktar informazzjoni Mistoqsijiet u Tweġibiet Erasmus+: Rapport Annwali 2017, skedi informattivi ġenerali u speċifiċi għall-pajjiż